寄孫子稷
作者：謝薖
朝代：宋

paragraphs: 我家大馮君，清詩跨陰何。
尤工婕妤怨，不愧青草歌。
後生遊其門，玉石例琢磨。
是中知味少，莫辨白黑鵝。
獨聞子孫子，鏘然應鸞和。
君嘗喜其似，謂可同臼科。
劍池佳山水，清漣映嵯峨。
孫子居山間，新詩日吟哦。
探囊肯投我，有篇未爲多。
論文定何時，一醉金叵羅。
更當期皓首，共理釣魚簑。